**Smernica Výkonného prezídia Slovenskej sekcie IPA**

**o poskytovaní cestovných a iných náhrad.**

Výkonné prezídium Slovenskej sekcie IPA na základe čl.19 ods.3 Pravidiel finančného hospodárenia a správy majetku Slovenskej sekcie IPA v znení zmien a doplnkov schválených Národným kongresom, ktorý sa konal 29. septembra 2018 (ďalej len „Národným kongresom“) vydáva túto smernicu ako vnútorný predpis Slovenskej sekcie IPA.

**Článok 1**

**Predmet úpravy**

Táto smernica upravuje postup pri stanovení náhrad cestovných a iných výdavkov a podmienky ich poskytnutia.

**Článok 2**

**Všeobecné ustanovenia**

1. Slovenská sekcia IPA poskytne náhradu cestovných výdavkov členovi orgánu Slovenskej sekcie IPA v zmysle článku 19 ods.1 a ods.2. Pravidiel finančného hospodárenia a správy majetku Slovenskej sekcie IPA v znení zmien a doplnkov schválených Národným kongresom vo výške skutočne preukázaných cestovných výdavkov, ktoré člen orgánu Slovenskej sekcie IPA preukáže predložením cestovného dokladu - lístok z vlaku, autobusu, z mestskej hromadnej dopravy, letenka a doklad o zaplatení letenky alebo palubný lístok z lode.
2. V prípade, že člen orgánu Slovenskej sekcie IPA použije na cestu súkromné osobné cestné motorové vozidlo alebo motocykel, Slovenská sekcia IPA mu poskytne náhradu cestovných výdavkov za spotrebované pohonné látky podľa cien pohonných látok prepočítaných podľa spotreby pohonných látok uvedenej v technickom preukaze, ktorý tvorí prílohu cestovného príkazu.
   1. Cena pohonných látok sa preukazuje dokladom o kúpe pohonných látok počas cesty alebo pred cestou, alebo sa na výpočet náhrady použije cena zistená Štatistickým úradom Slovenskej republiky. Ak sa preukáže cena pohonných látok viacerými dokladmi o kúpe pohonných látok, cena sa vypočíta aritmetickým priemerom cien.
   2. Náhrada za spotrebované pohonné látky sa vypočíta podľa vzorca: spotreba pohonných látok uvedená v technickom preukaze / 100 **x** počet prejazdených km **x** jednotková cena za 1 liter pohonnej látky. Vypočítaná suma náhrady za spotrebované pohonné látky sa matematicky zaokrúhľuje s presnosťou na jedno desatinné miesto.
3. Slovenská sekcia IPA poskytne náhradu iných výdavkov členovi orgánu Slovenskej sekcie IPA vo výške skutočne preukázaných výdavkov, ktoré člen orgánu Slovenskej sekcie IPA preukáže predložením dokladu o zaplatení vedľajších výdavkov dokladom z registračnej pokladnice alebo faktúrou. Z dokladu musí byť zrejmá zaplatená cena a rozsah poskytnutých služieb. **Vedľajšími výdavkami sú výdavky, ktoré nespadajú medzi cestovné výdavky a oprávnenosť poskytnutia týchto náhrad bude posúdená VP SS IPA.**

**Článok 3**

**Záverečné ustanovenia**

(1) Táto smernica je záväzná pre Slovenskú sekciu IPA a všetky jej organizačné zložky.

(2) Zmeny a doplnky tejto smernice schvaľuje Výkonné prezídium Slovenskej sekcie IPA a nadobúdajú účinnosť dňom ich schválenia.

(3) Táto smernica nadobúda účinnosť dňa 24.9.2021